ประสารยันไม่มีใครบ่นแพง
ผู้ว่าการ ธปท. ยันดอกเบี้ยนโยบายอยู่ในระดับที่สนับสนุนการลงทุน ไม่มีใครบ่นดอกเบี้ยแพง ขณะนี้ตัวเลขลงทุน การบริโภค การจ้างงานค่อนข้างดี แม้ส่งออกแผ่ว
20 พ.ย. 2555

ผู้ว่าการ ธปท. ยันดอกเบี้ยนโยบายอยู่ในระดับที่สนับสนุนการลงทุน ไม่มีใครบ่นดอกเบี้ยแพง ขณะนี้ตัวเลขลงทุน การบริโภค การจ้างงานค่อนข้างดี แม้ส่งออกแผ่ว
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ขณะนี้อัตราดอกเบี้ยนโยบายอยู่ในระดับที่สนับสนุนการลงทุนของประเทศอยู่แล้ว ส่วนการลงทุนในส่วนของการแก้ไขปัญหาน้ำและการลงทุนในโครงสร้างพื้นฐานต่างๆ ของประเทศเพื่อรองรับการพัฒนานั้น เป็นเรื่องของความพร้อมของโครงการลงทุนมากกว่า ขณะนี้จึงยังไม่มีใครบ่นเรื่องเงินหรือเรื่องอัตราดอกเบี้ยที่แพง
“ตัวเลขเศรษฐกิจของ สศช.ที่ศึกษาไว้ เพราะเขามีตัวเลขการลงทุนที่แท้จริง ขณะที่ของเราเป็นตัวเลขจากการประมาณการ โดยตัวเลข สศช.ที่คาดว่าในปีนี้อัตราการขยายตัวเศรษฐกิจอยู่ที่ 5.5% ขณะที่ ธปท.คาดการณ์ไว้ว่าจะเติบโตได้ที่ระดับ 5.7% ถือว่าอยู่ในระดับใกล้เคียงกัน 
มองว่าอัตราดอกเบี้ยนโยบายในระดับปัจจุบันค่อนข้างต่ำและสนับสนุนการลงทุนของภาครัฐและภาคเอกชนพอสมควร ซึ่งปัจจุบันอัตราดอกเบี้ยนโยบายไทยอยู่ที่ระดับ 2.75%” ผู้ว่าการ ธปท. กล่าว
สำหรับประเด็นที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เห็นว่า เศรษฐกิจของไทยเติบโตได้ในระดับ 5.5% นั้น เป็นการเจริญเติบโตที่ไม่ได้อยู่ในภาวะปกติ เพราะการส่งออกแผ่วลงนั้น ผู้ว่าการ ธปท. กล่าวว่า การส่งออกสินค้าของไทยที่ขายได้น้อยเพราะคนซื้อน้อยจากปัญหาเศรษฐกิจโลกที่ไม่ดีนัก
อย่างไรก็ตาม ปีนี้การลงทุน การอุปโภคและบริโภคของเศรษฐกิจไทยถือว่าเติบโตพอสมควร อัตราการจ้างงานก็อยู่ในเกณฑ์ที่ดี